Det er frokosttid på Vrå Højskole og det vrimler med elever. Det har det gjort hele sommeren, hvor højskolen har haft fuldt hus. - Vi har udsolgt til sidste seng i den her uge, hvor vi har vandrekursus og egnskursus, siger forstander Anne Friis. Højskolen har lige nu besøg af 80 kursister fra hele landet, der vil lære om Vendsyssel. For Pia Dallgren fra Fredericia er det især én ting, der trækker. - Det var fællesskabet og at snakke med mennesker, man ikke kendte. Men fordi jeg var her og boede alene, og så havde jeg lyst til, at der skulle prøve at ske noget andet end bare at leje et sommerhus. Så det havde jeg lyst til, siger hun. Feriestemning med vitaminer Vrå Højskole byder blandt andet på kurser indenfor maleri, foto, tekstil, broderi, smykkeproduktion og keramik. Men det er ikke kun her, der er rift om opholdene. Foreningen for Folkehøjskolerne bekræfter tendensen med endnu flere på sommerkurserne i resten af landet. - Det er jo en stemning af ferie, man træder ind i, og så får man fyldt noget på. Der er en søgning efter at give liv et indhold, og det tror jeg rigtig mange møder, når de kommer her, siger Anne Friis. Kursist Pia Dahlgren er ikke i tvivl om, hvordan det er at være højskoleelev. - Det er skønt. Man får jo nærmest maden serveret og skal ikke vaske op eller noget selv. Plus at der er en masse oplevelser lagt ind i kurset. Det skal jeg i hvert fald igen. I løbet af august starter mange højskoler deres lange kurser for især unge. Kom med på højskole i videoen her:

Referat:
Fællesskab og muligheden for en anderledes sommerferie trækker kursister til højskolerne i store tal.